**Iarnă transilvană**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe la noi, când ninge, ninge

Lacom, cum ningea demult

Când turna potopul iernii

Pân’ la fruntea de mamut.

Pe la noi, când e zăpadă,

E s-ajungă la destui.

Ne acoperă troiene

Din nesaţul cerului.

Pe la noi, când cade neaua,

Cerul parcă este spart,

De ne ninge şi cu stele

Şi cu dor de vară, alb.

Pe la noi, când dă omătul

Dumnezeu, dă ne-ncăput

Să primească de pomană

Toţi acei ce n-au avut.

Iarna noastră transilvană

E-o poveste cu nămeţi

Scrisă la-nceputul vremii

De bătrânii inuiţi.

Şi-au adus cândva strămoşii

Ancestrali, de pe la nord,

Tâlcul ei cu ger şi farmec

Cu ninsorile-i cu tot.

........................................

Doamne, dă-ne şi zăpadă,

Dacă lemn de foc ne-ai dat

Să intrăm în hibernare,

De trudit ne-am săturat!